תחנת הרכבת תל אביב – סבידור מרכז

תחנת הרכבת תל אביב – סבידור מרכז היא תחנת הרכבת הראשית של תל אביב. זוהי תחנת הנוסעים הפעילה הוותיקה ביותר בעיר. התחנה ממוקמת בקילומטר ה-93.273 של הקו הראשי של רכבת ישראל. התחנה, שנקראה בעבר "תחנת הרכבת תל אביב מרכז", נקראת על שם מנחם סבידור, שעמד בראש הנהלת הרכבת בשנות החמישים והשישים (עד שנת 1964) (טרם הפרטתה לחברה), ולימים נבחר לכנסת וכיהן כיו"ר הכנסת. בשנים שבהן היו בתל אביב רק שתי תחנות, דרומית וצפונית, כונתה תל אביב מרכז גם בשם "רכבת צפון", אך לא היה זה שמה הרשמי (השם "תחנת תל אביב צפון" היה שמה הרשמי של התחנה הקרויה כיום תחנת בני ברק). כינוי נוסף לתחנה הוא "ארלוזורוב", כשם רחוב ארלוזורוב הסמוך לתחנה. לתחנה 6 רציפים, כמות הרציפים הגדולה ביותר הקיימת בתחנות הרכבת במדינת ישראל (מספר זהה של רציפים יש גם בתחנת הרצליה ובתחנת לוד), וכמעט כל קווי רכבות הנוסעים בישראל עוצרים בה. במשך שנים התחנה הייתה הראשונה בארץ בהיקף הנוסעים העוברים בה; מ-2017 היא שנייה רק לתחנת השלום הסמוכה, ובהבדל ניכר מכל תחנה אחרת. בצמוד לתחנה ממוקם "מסוף 2000" (המכונה אף "מסוף ארלוזורוב" או "מסוף סבידור") – מסוף אוטובוסים גדול שממנו יוצאים אוטובוסים עירוניים ובינעירוניים ותחנת רכבת קלה תת-קרקעית תחנת ארלוזורוב של הקו האדום בדנקל. התחנה הנוכחית נחנכה ב-3 בנובמבר 1954 כשנה ומחצה לאחר פתיחת מסילת החוף (מאי 1953), והחלה לשמש כתחנת הקצה הדרומית במסילה, וכתחליף לתחנת תל אביב צפון (תחנת בני ברק של היום). רציפיה באותה עת היו צמודים לחזית הצפונית של בניין התחנה הנוכחי, ותנועת הרכבת התאפשרה רק לכיוון צפון. בשנת 1988 נפתחה התחנה במתכונתה החדשה: רציפי התחנה הועברו בסמוך לתעלת האיילון והיא הפכה לתחנת ביניים, המאפשרת גם תנועה לכיוון דרום, בנוסף לתפקודה כתחנת קצה כפי שהייתה עד אז. בשנת 1999, נפתח גשר הולכי רגל מקורה בין התחנה למתחם הבורסה ברמת גן. בשנים 2004–2005 בוצעו עבודות לבניית רציפים 5 ו-6 וכן חודש בניין התחנה, אשר התיישן במהלך השנים. בשנת 2016 החלה הקמת מבנה אולם כניסה ויציאה חדש שמחובר לגשר מודעי שמצפון לתחנה. עבודות אלה הושלמו ב-2018. עד לשנת 2018 שכנו בצמוד לתחנה משרדי הנהלת רכבת ישראל שעברו לבניין חדש בצמוד לתחנת הרכבת לוד. מאוקטובר 2019 ועד אפריל 2020 התבצעו בתחנה עבודות להצבת תשתית חשמול בתחנה, תשתית זו מאפשרת לקטרים חשמליים לנסוע בתחנה. קו הרכבת המהיר לירושלים החל לפעול בה ולהסיע נוסעים ב-30 ביוני 2020. תחנת ארלוזורוב של הקו האדום של הרכבת הקלה בגוש דן הנמצאת בסמוך לתחנה נפתחה באוגוסט 2023. בתחנה קיימים שלושה איי רציפים ושש מסילות. התחנה משמשת כתחנת ביניים והתנועה ממנה אפשרית בשני הכיוונים. בשל העובדה שכמעט כל קווי הרכבת עוברים בה, היא משמשת פעמים רבות כתחנת מעבר ביניהם. התחנה נגישה משני עברי נתיבי איילון. ממערב הכניסה לתחנה היא דרך בניין התחנה הישן ומשם בגשר הולכי רגל אל הרציפים. ממזרח, ניתן להיכנס לתחנה ממתחם הבורסה ברמת גן דרך גשר להולכי רגל. כמו כן ניתן להיכנס לתחנה מכיוון צפון מגשר מודעי שעובר מעל לנתיבי איילון. מבני התחנה תוכננו בסגנון מודרניסטי בידי האדריכל יוסף קלארווין, שתכנן גם את משכן הכנסת. בדרך כלל רציפים 1 ו-2 משמשים את הקווים הנוסעים צפונה, רציפים 3 ו-4 את הקווים אשר נוסעים דרומה ורציפים 5 ו-6 משרתים את קו הרכבת מכיוון אשקלון אל ערי השרון. מיפוי רציפים זה אינו מחייב מכיוון שהתחנה היא תחנת רכבת תפעולית ומאפשרת לנתב את הרכבות לרציפים שונים בתחנה וזאת לטובת שינויים נדרשים בתנועת הרכבות ואו היבטים של שדרוג ואחזקת הקו. הרציפים בתחנה הם באורך של כ-350 מטר והם מהארוכים בארץ. בתחנה זו הותקנה מערכת הזנה חשמלית עילית על ידי חברת SEMI הספרדית ב-2019. המערכת מספקת מתח חילופין של 25 אלף וולט בתדירות של 50 הרץ. המערכת מאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס. במסגרת התוכנית להקמת מסילה רביעית באיילון (תת"ל 33) מתוכננת הוספת שני רציפים חדשים לתחנה, כך שמספרם הכולל יגיע לשמונה. בשנת 2026 מתוכננת לקום תחנת קצה עבור הקו הסגול של הרכבת הקלה בסמוך לתחנה. עם זאת, צפויים בקו זה עיכובים של עד 3 שנים. תחנת "תל אביב מרכז" של קו המטרו העתידי M1, מתוכננת לקום בסמוך לתחנה. בתחנה עוצרות כל הרכבות בקווים נהריה - מודיעין, נהריה - באר שבע, כרמיאל - באר שבע, בנימינה - אשקלון / באר-שבע, הרצליה - ירושלים, רעננה מערב - אשקלון, נתניה - בית שמש, וכן רכבות הלילה לנתב"ג ומנתב"ג. החל מ-18 בספטמבר 2022 פועלת רכבת לילה בימים ראשון, שני, שלישי וחמישי בין תחנות ירושלים יצחק נבון - נמל תעופה בן-גוריון, תל אביב סבידור מרכז - הרצליה - נתניה - חדרה מערב - בנימינה. ביום רביעי הרכבות מתחילות ומסיימות את נסיעתם בתחנת נמל תעופה בן-גוריון ולא בתחנת ירושלים-יצחק נבון. ב-2002 צולם בתחנת הרכבת הווידאו־קליפ לשיר "להציל אותך" מאת שלמה ארצי, בהשתתפות טל שגב. שר התחבורה יוסף ספיר נואם בפתיחת התחנה, 3 בנובמבר 1954 רכבת בתחנה, 2008 רציפי התחנה והמסילות העוברות דרכה מראה על הרציף בתחנה, 2005 מראה על רציף התחנה, 2005 פנים אולם הטרמינל, ערב חנוכת המבנה המחודש, 2007 גשר הולכי הרגל בין התחנה ומתחם הבורסה, 2009 הכניסה לתחנה, 2007 שרת התחבורה, מירי רגב ומנכ"ל רכבת ישראל, מיכה מייקסנר באירוע הגעת קו הרכבת החשמלי מירושלים לתחנה אתר האינטרנט הרשמי של תחנת הרכבת תל אביב – סבידור מרכז מדיה וקבצים בנושא תחנת הרכבת תל אביב – סבידור מרכז בוויקישיתוף התחנה באתר רכבת ישראל 75 דקות מחיפה לתל אביב, באתר ynet, 20 ביולי 2008 תל אביב סבידור – שדרוג התחנה, באתר ברחנא אדריכלים דני רכט, תחנת הרכבת תל אביב – סבידור מרכז, באתר האנציקלופדיה העירונית "תל.אביב.פדיה" פתיחת תחנת הרכבת ת"א סבידור מרכז, באתר ארכיון הסרטים הישראלי בסינמטק ירושלים, 1954 נפתחה תחנת הרכבת המרכזית בתל־אביב, שערים, 4 בנובמבר 1954 דוד חיון, ‏נפתח הגשר להולכי רגל בין תחנת רכבת צפון לבורסה בר"ג, באתר גלובס, 8 בנובמבר 1999 אסתר זנדברג, מה לא בסדר בתחנת הרכבת סבידור? בואו לשם עם תייר ותבינו, באתר הארץ, 16 במרץ 2016 תחנת הרכבת ת”א מרכז תורחב בקרוב מאת נועם כהן, צפו: תחנת רכבת סבידור מרכז עברה שיפוץ וכך היא נראית כעת, באתר טיים אאוט, ‏2018-02-13 אסף זגריזק, ‏מתי הרכבת תתחיל לפעול? כל מה שכדאי לדעת על הקו האדום, באתר גלובס, 11 באפריל 2023 תת"ל 33 - מסילה רביעית באיילון - משרד הפנים הקו הסגול באתר אינטרנט של נת"ע אסף זגריזק, ‏הקו האדום של הרכבת הקלה שוב מתעכב: יידחה לאמצע 2023, באתר גלובס, 21 במרץ 2022 שלמה ארצי - להציל אותך, באתר יוטיוב